b'\n_START_ARTICLE_\nMastaba\n_START_PARAGRAPH_\nMastaba (\'m\xc9\x91\xcb\x90st\xc9\x91\xcb\x90b\xc9\x91\xcb\x90 ali ma:\'sta:ba) ali \'"pr-djt\'" (pomeni \xc2\xbbhi\xc5\xa1a za ve\xc4\x8dnost\xc2\xab) je vrsta starodavne egip\xc4\x8danske grobnice v obliki pravokotne strukture z navznoter nagnjenimi stranicami in ravno zgornjo povr\xc5\xa1ino, zgrajeno iz blatne opeke (iz reke Nil) ali kamna nad povr\xc5\xa1ino terena in grobnimi prostori pod zemljo. Mastabe so zaznamovale pokop mnogih uglednih Egip\xc4\x8danov v egiptovskem zgodnjem dinasti\xc4\x8dnem obdobju in starem kraljestvu. V starem kraljestvu so kralji za\xc4\x8deli graditi piramide namesto mastab, navadni ljudje pa so jih uporabljali \xc5\xa1e ve\xc4\x8d kot tiso\xc4\x8d let.\n_START_SECTION_\nZgodovina\n_START_PARAGRAPH_\nPosmrtno \xc5\xbeivljenje je bil glavni poudarek egiptovske civilizacije in pravilo vseh vidikov dru\xc5\xbebe. To se ka\xc5\xbee tudi v arhitekturi in najizraziteje v ogromni koli\xc4\x8dini \xc4\x8dasa, denarja in delovne sile pri gradnji njihovih grobnic.  Stari Egip\xc4\x8dani so verjeli, da du\xc5\xa1a lahko \xc5\xbeivi le, \xc4\x8de telo ni oskrunjeno in oplenjeno, ampak dobro ohranjeno. _NEWLINE_Izhajajo\xc4\x8d iz preddinasti\xc4\x8dnega obdobja in kasnej\xc5\xa1ih dinastij so stari Egip\xc4\x8dani razvijali vedno celovitej\xc5\xa1e in u\xc4\x8dinkovitej\xc5\xa1e metode za ohranjanje in za\xc5\xa1\xc4\x8dito teles mrtvih. Stari Egip\xc4\x8dani so najprej za\xc4\x8deli pokopavati mrtve v grobove, izkopane v pesek. Telo umrlega je bil pokopano v notranjosti jame na neko podlago obi\xc4\x8dajno skupaj z nekaj predmeti, ki naj bi jim pomagali v posmrtnem \xc5\xbeivljenju. Prva zgrajena grobna struktura je bila mastaba. Mastabe so omogo\xc4\x8dile bolj\xc5\xa1o za\xc5\xa1\xc4\x8dito pred \xc5\xbeivalmi in roparji. \xc4\x8clove\xc5\xa1ki ostanki niso bili v stiku s suhim pu\xc5\xa1\xc4\x8davskim peskom, tako da ni bilo naravne mumifikacije. Uporaba varnej\xc5\xa1ih mastab je zahtevala, da so razvili sistem umetne mumifikacije.  Do konca starega obdobja ali prvega vmesnega obdobja so bili v mastabah pokopani le visoki uradniki in faraoni.\n_START_SECTION_\nZgradba\n_START_PARAGRAPH_\nBeseda "mastaba" izhaja iz arabske besede in pomeni klop iz blata , \xc4\x8ce gledamo od dale\xc4\x8d, mastaba spominja na klop. Zgodovinarji domnevajo, da so si Egip\xc4\x8dani sposodili arhitekturno idejo iz Mezopotamije, saj so takrat oboji gradili podobne strukture. _NEWLINE_Struktura nadzemnega dela mastabe je pravokotne oblike z navznoter nagnjenimi stranicami in ravno zgornjo povr\xc5\xa1ino. Zunanji gradbeni material so bili v za\xc4\x8detku zidaki iz na soncu su\xc5\xa1enega blata, ki je bilo na voljo ob reki Nil. Tudi ko so za\xc4\x8deli uporabljati kamen, so vse manj pomembne objekte gradili iz lahko dostopnih blatnih opek. Mastabe so bile pogosto pribli\xc5\xbeno \xc5\xa1tirikrat tako dolge kot \xc5\xa1iroke in visoke tudi 30 metrov. Zgrajena je bila v smeri sever\xe2\x88\x92jug, saj so stari Egip\xc4\x8dani verjeli, da je to bistvenega pomena za dostop do posmrtnega \xc5\xbeivljenja. Ta nadzemna struktura je imela prostor za majhno kapelico, opremljeno z la\xc5\xbenimi vrati. Duhovniki in dru\xc5\xbeinski \xc4\x8dlani so sem prina\xc5\xa1ali hrano in druge predmete za du\xc5\xa1o (Ka) pokojnika, saj so verjeli, da je du\xc5\xa1o treba ohraniti, da bi \xc5\xa1e naprej obstajala v posmrtnem \xc5\xbeivljenju._NEWLINE_V mastabi je bila globoko v tla vkopana grobna komora, prevle\xc4\x8dena s kamnom in opeko. Druga skrita komora se je imenovala serdab (\xd8\xb3\xd8\xb1\xd8\xaf\xd8\xa7\xd8\xa8), iz perzijske besede za "klet", ki je bila uporabljena za shranjevanje vsega bistvenega za udobje umrlega v posmrtnem \xc5\xbeivljenju, kot so pivo, \xc5\xbeito, zrnje, obla\xc4\x8dila in dragoceni predmeti. V mastabi je bil tudi kip pokojnika, ki je bil skrit za zidom. Visoke stene serdaba so imele majhne odprtine, ki so omogo\xc4\x8dale Ka (zastopana s kipom) zapustiti serdab in se vrniti k telesu; Stari Egip\xc4\x8dani so verjeli, da se mora Ka vrniti v telo ali pa umre. Te odprtine niso bile mi\xc5\xa1ljene za ogled kipa, temve\xc4\x8d za vonjanje gore\xc4\x8dega kadila in morda uroke, govorjene pri obredih, da bi dosegli kip.\n_START_SECTION_\nArhitekturna evolucija\n_START_PARAGRAPH_\nMastaba je bila standardni tip grobnice v preddinasti\xc4\x8dnem in zgodnjedinasti\xc4\x8dnem Egiptu za faraona in dru\xc5\xbebeno elito. Starodavno egip\xc4\x8dansko mesto Abidos je bilo izbrano za mnoge kenotafe (navidezne grobove). Kraljevo pokopali\xc5\xa1\xc4\x8de je bilo v Sakari s pogledom na glavno mesto zgodnjega obdobja Memfis. _NEWLINE_V obdobju 1. dinastije je bila mastaba zgrajena podobno kot hi\xc5\xa1a z ve\xc4\x8d prostori, v osrednjem delu je bil sarkofag, in drugimi, ki so ga obkro\xc5\xbeali, za shranjevanje bogatih pogrebnih pridatkov. Zgrajena je bila v plitvi jami, nad katero je bila nadgradnja iz opeke, ki je pokrivala \xc5\xa1iroko podro\xc4\x8dje. Za 2. in 3. dinastijo so bile zna\xc4\x8dilne stopni\xc4\x8daste mastabe, grobnica je bila globlje kot prej in je bila dostopna z vrha z nagnjeno klan\xc4\x8dino in stopnicami._NEWLINE_Tudi ko so v 3. dinastiji faraoni za\xc4\x8deli graditi piramide za svoje grobnice, so bili \xc4\x8dlani plemstva \xc5\xa1e vedno pokopani v mastabe. To je \xc5\xa1e posebej o\xc4\x8ditno v nekropoli v Gizi, kjer je na stotine mastab postavljenih ob piramidah. _NEWLINE_V obdobju 4. dinastije (okoli 2613\xe2\x88\x922494 pr. n. \xc5\xa1t.) so se za\xc4\x8dele pojavljati skalne grobnice. Bile so zgrajene v skalnih pe\xc4\x8dinah v Zgornjem Egiptu v poskusu, da bi \xc5\xa1e bolj za\xc5\xa1\xc4\x8ditili grobove pred roparji.  Mastabe so se nato razvile z dodatkom kapele in navpi\xc4\x8dnega ja\xc5\xa1ka. V 5. dinastiji so imele mastabe \xc5\xbee dodelane kapelice, ki so bile sestavljene iz ve\xc4\x8d prostorov, stebrne dvorane in serdaba. Dejanska grobna komora je bila zgrajena pod ju\xc5\xbenim koncem, povezana s po\xc5\xa1evnim prehodom na stopni\xc5\xa1\xc4\x8de v sredi\xc5\xa1\xc4\x8du stebrne dvorane ali dvori\xc5\xa1\xc4\x8da._NEWLINE_V novem kraljestvu (ki se je za\xc4\x8delo z 18. dinastijo okoli 1550 pred na\xc5\xa1im \xc5\xa1tetjem) so mastabe postale redke, saj so jih v glavnem nadomestile piramidne kapelice nad grobno komoro.'